google/wiki40b huggingface dataset:
Stockholm kommune

Stockholm kommune (svensk: Stockholms kommun) er en kommune i Stockholms län, Sverige. Kommunesenteret Stockholm er også Sveriges hovedstad, samt fylkessete for Stockholms län.
Kommunen ble dannet som et resultat av kommunereformen i Sverige 1971, og erstattet da bykommunen Stockholms stad. Kommunen ligger geografisk plasser i landskapene Uppland og Södermanland. Stockholm kommune utgjør en egen valgkrets ved riksdagsvalg i Sverige.
Fylkesvei 4182

Fylkesvei 4182 går mellom Oksesteinen bru og Røyseland i Kvinesdal kommune. Veien er 3,3 km lang.
Frem til 2019 hadde veien betegnelsen Fylkesvei 822.
Kongsberg stasjon

Historie

Den opprinnelige stasjonen ble åpnet i 1871 da Randsfjordbanens sidelinje Hokksund–Kongsberg sto ferdig. Ny stasjon med nåværende plassering ble bygd etter tegninger av Gudmund Hoel og Niels Winge Grimnes og tatt i bruk i 1917 i forbindelse med byggingen av Sørlandsbanen.
Stasjonen og området ble fredet av Riksantikvaren i 1997. Fredningen omfatter stasjonsbygningens eksteriør, godshuset, lasteramper og lokomotivstallen med nærmeste sporområde til og med dreieskiva samt opprinnelige detaljering i interiør på nevnte bygg.
Nasief Morris

Karriere

Han har spilt for Aris Saloniki, Recreativo de Huelva and Panathinaikos.
Frigg Oslo Fotballklubb

Fotball

Klubben startet som en gutteklubb i Herman Foss' Gate i 1904 og ble medlem i Kristiania fotballkrets i 1908. Laget vant cupen i 1914, 1916 og 1921. De var tapende finalist i 1919 og 1920. Fram til 1925 vant de også syv kretsmesterskap under den skotske trener Wylie. I Prøveligaen 1914/16 lå de som nummer 2 da den ble avblåst. De spilte i landsdelsserien (1925–54) og Hovedserien (1954–57). Til 50-årsjubileet i 1954 tapte laget 3-15 mot ungarske Honved, der Ferenc Puskas spilte.
Blant annet med Harald Hennums hjelp, rykket de opp til  1. divisjon i 1961 og kom på fjerdeplass i 1962, 64, 66 og 67. I cupen i 1965 var de igjen tapende cupfinalist, etter to omkamper, og året etter tapte de 1-3 mot skotske Dunfermline i cupvinnercupen. Deres siste sesong i toppen var 1. divisjon fotball for herrer 1973, med spillere som Per Pettersen og Egil Olsen, der sistnevnte blant annet scoret da laget vant 1-0 i privatkamp mot Arsenal FC i 1973. De var på nest øverste nivå sist i 1991, i 2005 rykket de ned fra 2. divisjon, og etter et intermezzo i 3. divisjon, rykket klubben opp i 2. divisjon igjen høsten 2009.
Klubbens toppscorer gjennom tidene er Odd Nilsen, med 219 mål.
I 2015 vant Frigg hele 14-1 mot Gruner i OBOS-cup, dette er den største seieren i Friggs historie i obligatorisk kamp. 
Se også artikler om enkeltspillere fra Frigg.

Bandy

Frigg Bandy var sammen med Ready og Trygg sentral da bandy ble en gren innen Norges Fotballforbund (1913). Senere etablerte de Norges Ishockeyforbund (1920), som igjen ble til Norges Bandyforbund (1929), samt Kristiania Ishockeykrets (1922). Frigg spilte på Bislett stadion. 
Frigg har spilt og tapt fire NM-finaler: 7-21 mot Ready i NM i bandy 1917, 1-6 mot Ready i NM i bandy 1923, 1-3 mot Mjøndalen ved NM i bandy 1947 og 0-1 mot Drafn i NM i bandy 1948. Etter 1964 har bandyavdelingen kun hatt sporadisk aktivitet (1975-77, 1997-), helt frem til A-laget startet opp i juni 2005.
A-laget gjenoppstod sesongen 05/06 etter 28 års fravær i serien. Initiativtaker og ildsjel for å etablere og drifte A-laget har vært den tidligere Ready-spilleren Knut A. Grundvig som er lagets kaptein og fortsatt aktiv. Sammen med Tor Audun Sørensen og lagets trener Kjell A. Moe i perioden 2008 til 2011, har Frigg klart å etablere et velfungrende A-lag.

Håndball

Frigg vant NM i håndball for damer i 1962 (7-2 mot Grefsen) og i 1964 (5-4 mot Sørskogbygda), samt 
sølv i 1963. Klubben vant junior-NM for damer i 1961.
San Antonio (Canelones)

Historie

Byen ble grunnlagt i 14. januar 1875.

Kommune

Byens ordfører (alcaldesa) er Nelly González (2010-2015).
Bærum idrettspark

Kunstisbanen

Hauger kunstis åpnet i 1988 og er et spesialanlegg for bandy. Banen benyttes som hjemmebane for flere bandyklubber, deriblant Hauger Bandyklubb. Flere kamper under Bandy-VM 1993 ble arrangert her. Banen har også vært arena for flere NM-finaler. På sommeren benyttes flaten til tennis og har plass til ni baner. VBTK (Vestre Bærum tennisklubb) bruker tennisbanen.

Bærum ishall

Ishallen ble åpnet i 1993 og er hjemmebanen til ishockeylaget Jutul.
Lagtingets kulturkomité

Lagtingets kulturkomité (færøysk: Mentarnarnevndin) er den fagkomiteen som behandler kultur-, utdannelses-, forsknings- og kirkesaker på Lagtinget på Færøyene. Inntil 1998 het den Kultur- og skolekomiteen, og før dette bare Skolekomiteen. I dag har komiteen syv medlemmer.
Alti Kragerø

Alti Kragerø (tidligere Amfi Kragerø) er et kjøpesenter som ligger i Sannidal, ved avkjøringen fra E18. Det har rundt 20 butikker i forskjellige bransjer, inkludert dagligvarebutikk, spisesteder, apotek, frisør og Skeidar. 
19. september 2019 endret senteret navn fra Amfi til Alti Kragerø, og ble en del av kjøpesenterkjeden Alti. Senteret er forvaltet av Alti Forvaltning AS og eies av LL Sørco AS. Byggeåret er 1986.
Sphinx geminus

Utseende

En stor (vingespenn 92 – 105 mm), kraftig, mørkegrå svermer, kroppsbygningen kraftigere enn de fleste andre Sphinx-artene. Kroppen er grå med svarte striper, forvingene gråspraglete, bakvingene svarte med to smale, lyse tverrbånd. Larven er ukjent.

Levevis

De voksne svermerne besøker gjerne blomster. Larvens næringsplante er ikke kjent.

Utbredelse

Denne svermeren finnes bare i Mellom-Amerika, der den er registrert i Mexico, Honduras og Nicaragua. Enkelte streifere er funnet i Texas.
Finiq

Finiq (albansk: Finiq eller Finiqi; gresk: Φοινίκη, Finiki) er en landsby og en kommune sør i Albania. Den befinner seg 8 km fra Det joniske hav og 20 km nord for grensa til Hellas. De fleste innbyggerne har gresk som morsmål.
Finiq tilhører distriktet prefekturet Vlorë. Landsbyen er administrasjonssentrum i kommunen med samme navn, som også omfatter landsbyene Finiq, Buronje, Clirim, Vrion, Karahaxhe, Bregas, Blerima.
UNMOP

UNMOP, formelt United Nations Mission of Observers in Prevlaka, var en fredsbevarende FN-styrke opprettet 1. februar 1996 ved FNs sikkerhetsråds resolusjon 1038. Styrken overvåket demilitariseringen av Prevlakahalvøyen i Kroatia på grensen til Montenegro i Den føderale republikken Jugoslavia. Halvøyen er strategisk beliggende ved innløpet til Kotorbukten, der Jugoslavia hadde sin viktigste orlogsbase. Overvåkningsoppgaven ble overtatt fra UNCRO. UNMOP var i virksomhet til 15. desember 2002, da Kroatia overtok full kontroll av området.
Sikkerhetsrådet godkjente en styrke på maksimalt 28 militærobservatører støttet av en sivil administrasjon på tre internasjonale tjenestemenn og seks lokale. Argentina, Bangladesh, Belgia, Brasil, Danmark, Egypt, Finland, Ghana, Indonesia, Irland, Jordan, Kenya, Nepal, New Zealand, Nigeria, Norge, Pakistan, Polen, Russland, Sveits, Tsjekkia og Ukraina bidro med observatører. Hovedkvarteret lå i Cavtat.
Royal charter

Et royal charter (engelsk) er et dokument hvor en monark garanterer visse rettigheter til en by, et universitet eller et kommersielt selskap. Av kjente selskaper som ble opprettet ved royal charter er det fremdeles eksisterende Hudson's Bay Company og Det britiske ostindiske kompani som er nedlagt.
I USA ble flere av de tidligste utdanningsinstitusjonene etablert ved royal charter, blant dem Harvard College ved nåværende Harvard University, og Yale University.
Sphinx libocedrus

Utseende

Em middels stor (vingespenn 70 – 80 mm), grå svermer. Brystet er grått med svarte striper, forvingene grå med svarte lengdestreker, bakvingene svarte med to grå tverrbånd. Bakkroppen har en bred, grå midtstripe, på sidene er den svart med hvite flekker. Larven finnes i en grønn og en mørkebrun form, begge med lyse skråstriper på sidene.

Levevis

Denne svermeren lever i tørre områder med vegetasjon dominert av busker (chaparral og prærie). Larvene lever på busker i oljetrefamilien, særlig Forestiera neomexicana. De voksne svermerne flyr om natten, besøker blomster og kommer til lys. Arten er sjelden og blir regnet som truet av habitatødeleggelse.

Utbredelse

Den forekommer i det sørlige USA fra Texas i øst til California i vest, og i de tilstøtende delene av Mexico.
Mariukirkjan

Mariukirkjan (Mariakirken) er en den eneste katolske kirken på Færøyene. Til kirken hører også et nonnekloster. Kirken og klosteret ligger i sørenden av Tórshavns bypark, Viðarlundin. Den nåværende kirkebygningen ble innviet i 1987. I 2004 hadde menigheten har rundt 120 fastboende medlemmer, hvorav 70 i Tórshavn, med opphav fra 23 forskjellige land. Menigheten er underordnet København katolske bispedømme.
Færøyene var katolsk før reformasjonen i 1537, men det ble ikke forsøkt å forkynne den katolske læren på nytt før religionsfriheten ble innført med Danmarks grunnlov av 1849. I 1857 dro den bayerske presten Georg Bauer til øyene. Han bygde en kirke på Rættará i Tórshavn, men fikk liten tilslutning. Da han forlot øyene i 1880, hadde han ingen etterfølger, og kirken forfalt.
I 1931 tok to unge prester, E.G. Boekenogen og Thomas King, på seg oppgaven med å gjenreise den katolske kirken på Færøyene. Det året kom også fransiskanersøstrene til øyene. De innviet en kirke i et leid hus i Bringsnagøta i Tórshavn. Blant de første til å besøke kirken, var noen eldre mennesker som hadde vært i Georg Bauers kirke i sin ungdom. Menigheten ble snart for stor for den lille kirken i Bringsnagøta, og sammen med den nye Sankt Frans-skolen som søstrene hadde bygd, ble en ny kirke innviet i Varðagøta i 1933. Inntektene fra søstrenes arbeid gikk til skoledriften og humanitære formål. Noen elever ved skolen ble tatt inn som fosterbarn. Søstrene var utlendinger, så færøyske lærere underviste i færøysk, men søstrene lærte seg språket og snakket det med en såkalt nonneaksent. De underviste også sine elever i den lutherske lære, selv om de var katolikker. De drev også barnehage. Sankt Frans-skolen fikk et godt renommé. I 1985 ble ansvaret for skolen overlatt til Tórshavnar kommuna, fordi fransiskanersøstrene var blitt for gamle til å drive den. I 1987 ble en ny skolebygning innviet.
Toni Seelos-Olympiabakken

Historie

Bakken ble bygd i 1931, da med navnet Jahn-bakken (Jahn-Schanze). I 1948 ble den oppkalt etter alpinisten Anton Seelos. Etter ombyggingen til OL i 1964 hadde bakken K-punkt 72,5 meter. Etter at Denver hadde trukket seg som arrangørby for OL i 1976, ble Innsbruck igjen valgt til å arrangere lekene, og på ny ble hopp normalbakke og kombinert hopp holdt i Seefeld. Da hadde bakken K-punkt 82 meter. I VM i 1985 var Seefeld hovedby, mens hopp stor bakke igjen ble holdt i Bergiselbakken i Innsbruck. Ved dette mesterskapet hadde Toni Seelos-Olympiabakken K-punkt 90 meter. Ved moderniseringen i 2003 ble de mindre bakkene med K50, K37 og K20 revet, slik at bare K90-bakken sto igjen. I 2010 ble bakken utvidet til K99, og det ble bygd en ny K68-bakke ved siden av den.
Miolachnosterna

Utseende

En middelsstor (7,5 millimeter) skarabide.

Forekomst

Arten er bare kjent fra den berømte insektlokaliteten i Florissant, Colorado, USA. Denne stammer fra Eocen, mellom 37 - 34 millioner år før nåtid.
NHIndustries NH90

Kjøpere

I alt 17 utgaver av NH90 er bestilt fra 12 land med forskjellige behov.

Versjoner

Helikoptrene som er levert hittil er i en midlertidig versjon, såkalt initiell operativ kapasitet (IOC), slik at den må tilbake til fabrikk for oppgradering.
De åtte helikoptrene som blir levert med full operativ kapasitet (FOC), skal etter planen leveres fra første kvartal 2017 til 2020.
De norske NH90 vil ha enkelte løsninger som avviker fra «standarden» for den maritime NH90 versjonen: digital kartløsning, eksterne redningsflåter, forbedret ESM-system, ekstra interne drivstofftanker, mission recorder, hjelmmontert sikt og display (HMSD)

Opsjon som redningshelikopter

Da Norge kjøpte nye helikoptre til Luftforsvaret gjennom Nordic Standard Helicopter Procurement (NSHP) Project, ble det i tillegg til anskaffelse av 14 NH90-helikoptre til kystvakt- og fregatt-tjeneste også tatt opsjon på ti NH90 til bruk som redningshelikopter. Justisdepartementets helikopterfaglige forum leverte sitt dokument «Utredning om redningshelikoptre» med forslag til krav til nye redningshelikoptre 13. juni 2003. Etter en reforhandlingsrunde der det viste seg at NH90 ikke tilfredsstilte de kravene som Justisdepartementet hadde utarbeidet basert på helikopterfaglig forums anbefalinger, besluttet regjeringen i 2007 å si fra seg opsjonene og starte anskaffelsesprosessen på nytt. Gjennom NAWSARH-prosjektet ble det i 2013 klart at Westland Sea King redningshelikoptrene skal erstattes med 16 Leonardo AW101.
Ny Jord (tidsskrift)

Ny Jord var et dansk tidsskrift, som ble utgitt første gang i 1888. Kun tre bind ble utgitt, det siste i juni 1889.
Tidsskriftet var et «14 Dags Skrift for Literatur, Videnskab og Kunst», og redaktør var den danske journalisten og forfatteren Carl Johan Behrens. Det var et radikalt tidsskrift, og var et samlingssted for unge norske og danske forfattere i tiden omkring 1890.
I tidsskriftets andre bind, i november 1888, ble bl.a. første del av Knut Hamsuns roman Sult publisert første gang. Dette bindet ble utgitt i 1.500 eksemplarer.
Andre viktige bidragsytere til Ny Jord var Christian Krohg, Herman Bang, Carl Ewald, August Strindberg og Gustav Wied.
California Aqueduct

California Aqueduct er et system av kanaler, tunneler og rørledninger som bringer vann fra Sierra Nevada og dalene i nordre California til søndre California.  California Department of Water Resources opererer og vedlikeholder akvedukten, inkludert to pumpekraftverk. Disse er Castaic vannkraftverk (inngår som en del av Pyramid Lake vannkraftverk) og Gianelli vannkraftverk (ved San Luis-demningen).
Rudow

Geografi

Rudow er den sørligste orsteilen i Neukölln. Den grenser i nord til ortsteilene Britz og Baumschulenweg, øst til Johannisthal og Altglienicke, i sør til Schönefeld og Grossziethen i Brandenburg og i vest til Buckow og Gropiusstadt.

Historie

Rudows historiske opphav er en av de eldste bosettinger i Mark Brandenburg. Navnet har vært skrevet på ulike måter som for eksempel Rüde, Rudau, Rüdow, Rhudow. Navnet og landsbyens plassering tyder på et slavisk opphav; i nordslavisk mellom 700- og 1300-tallet var rüdit sa sammenliknbart med det tsjekkiske rode se som betyr å føde (tysk: gebären og gammelnordisk bera).
Området ble innlemmet i Stor-Berlin i 1920 og kom i 1945 inn under amerikansk sektor.
Høydedraget Dörferblick (utsyn over landsbyer) er laget av bl.a. bygningsmasser fra ruinene etter den andre verdenskrigen. Fra den 86 meter høye toppen som er blant de høyeste i Berlin, er det utsikt til landsbyene Schönefeld og Waßmannsdorf i Brandenburg. Deponiet ble etablert i 1958 og i 1970 omgjort til rekreasjonsområde, bl.a. med akebane.
Rudow lå før Murens fall inneklemt mellom DDR-områder og med dårlige samferdselsforbindelser med Berlin sentrum. Stedet ble knyttet til U-Bahn (U7) etter byggingen av Gropiusstadt. Med utbyggingen av Schönefeld lufthavn ligger området vel til rette for boligutbygging.

Samferdsel

Rudow undergrunnsstasjon er endestasjon for U-Bahn linje U7
Anthony Trollope

Bibliografi

Alle er romaner med mindre annet er angitt.
Gaetano Martino

Bakgrunn

Gaetano Martino ble født som sønn av Messinas borgermester. Han studerte medisin ved universitetet i Roma og tok medisinsk doktorgrad i 1924. Fra 1930 til 1934 arbeidet han ved universitetet i Asunción i Paraguay. Han ble i 1943 professor i ved universitetet i Messina.

Politiker

Som utenriksminister var Martino vert ved Kull- og stålunionens utenriksministerkonferanse i Messina fra 1.-3. juni 1955. Han gikk under konferansen sterkt inn for europeisk integrasjon og ønsket at konferansen skulle legge en «grunnsten for byggingen av Europa». To år senere ledet Martino den italienske delegasjon som undertegnet Roma-traktaten. Han var i 1956 den første italienske utenriksminister som talte i FNs generalforsamling.
Gaetano Martino var en av «de tre vise menn» i NATO. Sammen med Halvard Lange fra Norge og den kanadiske Lester Pearson utga han i 1956 en rapport til Det nordatlantiske råd med «anbefaling om mål og midler for å utvide samarbeidet på ikke-militære områder og å styrke fellesskapet i det atlantiske samfunnet».
Han var Europaparlamentets president fra 1962 til 1964.

Etter politikken

Etter sin politiske karrière gikk Martino tilbake til medisinen. Han ble professor og i 1966 rektor ved universitetet i Roma.
St. Andreaslogen Agder

St. Andreaslogen Agder er en St. Andreasloge (St. Andreasloge nr. 10) i Den Norske Frimurerorden som ble innviet den 11. september 1970 i Kristiansand. Logen ble umiddelbart lagt under Den Norske Store Landsloge.
Logens valgspråk er Per Tenebras ad Corona Victoriae (Gjennom Mørket til Seierens Krone).
Logens historie begynner med Agder St. Andreas broderforening, som ble grunnlagt den 25. januar 1952 under St. Andreaslogen Oscar til den flammende Stjerne.
Bruchia

Utseende

Små, avlange, matt brunlige bladbiller. Dekkvingene er kraftig punkterte. Hodet er nokså lite, antennene kraftige, holdes gjerne samlet og framoverrettet. Pronotum er rundet, kraftig punktert. Antennene består av 7 ledd og er korte og noe utvidet mot spissen. Dekkvingene er avrundet firkantede, ca. tre ganger så lange som pronotum, og har 8 punktstriper og to oppbrutte lengderibber, punktene grove og noe spredte.

Levevis

Både larver og voksne lever på planter og eter fra dem. Disse artene holder seg gjerne til én eller noen få vertsarter, larvene minerer i bladene til de samme plantene som de voksne gnager på. Slektens vertsarter er ukjente.

Utbredelse

Slekten er utbredt fra Costa Rica i nord til Brasil i sør.
ISO 3166-2:IS

ISO 3166-2:IS er Islands del av ISO 3166-2, som er del av ISO 3166-standarden utgitt av International Orginazation for Standardization (ISO), som definerer koder for navna til hovedinndelingene (f.eks. delstater eller fylker) av alle land med kode i ISO 3166-1.
For Island er det definert koder for ni regioner (inkludert hovedstaden Reykjavík, selv om byen er del av Höfuðborgarsvæðið).
Hver kode består av to deler, atskilt av en bindestrek. Første del er IS, ISO 3166-1 alfa-2-koden for Island. Andre del er ett siffer (0–8).
Pico do Fogo

Pico do Fogo er Kapp Verdes høyeste fjell og ligger på øya Fogo. Fjellet er 2829 meter høyt. Fjellet er en aktiv vulkan. Det største kjente utbruddet var i 1675, et utbrudd som førte til masseutvandring til naboøyene. Den 23. november 2014 startet et nytt utbrudd.
På fjellsidene dyrkes det kaffe, og fjellets lava brukes som byggemateriale.
Stormen på Tuileriene

Stormen på Tuileriene (fransk: prise des Tuileries) fant sted under den franske revolusjon i Paris den 10. august 1792. Den regnes som et av de store vendepunktene under den franske revolusjon.
Stormingen av det kongelige palasset Tuileriene, som ble anført av den opprørske Pariskommunens nasjonalgarde sammen med revolusjonære fra Marseille og Bretagne, førte til avskaffelsen av det franske monarki. Stormingen første til en massaker på de mannlige medlemmene av hoffet, mens den kongelige familie sammen med to hoffdamer tok sin tilflukt til Nasjonalforsamlingen, som seks uker senere avskaffet monarkiet og satte den avsatte kongefamilien i fengsel. Hendelsen er i Frankrike kjent som 10. august og Den andre revolusjon, ved det at den innledet en ny fase av den franske revolusjon som påbegynte Robespierres skrekkvelde.
Orjol

Historie

Byen ble formelt grunnlagt i 1566, som en festning ved Oka for å forsvare Moskovias sørlige grenser. I 1611 ble den ødelagt under den polsk-russiske krig av polakkene, men så gjenoppbygd. Etterhvert som det russiske rike ble stadig større tapte festningen sin store betydning.
Orjol, som ligger i det fruktbare svartjordsområdet, ble tterhvert et viktig sentrum for korndyrkingen. På 1800-tallet kom det veier og jernbaner som gjorde Orjol viktig for forsyninger til Moskva av hvete og mel. Industrialiseringen satte inn først i sovjettiden.
Under andre verdenskrig ble byen angrepet av tyske styrker under slaget om Moskva og erobret 3. oktober 1941. Byen ble først befridd den 5.august 1943.
Cerro Negro (vulkan)

Cerro Negro er en vulkan av typen sinderkjegle som ligger i fjellkjeden Cordillera de Maribios i Nicaragua. Den er 728 meter høy og oppsto så sent som i 1850. Dette gjør den til den yngste vulkanen i Mellom-Amerika. Vulkanen er svært aktiv, og har hatt ca. 23 utbrudd siden den ble dannet. Det siste utbruddet var i august 1999.
I mai 2002 satte syklisten Éric Barone verdensrekord på sykkel, da han oppnådde en fart på 172 km/t på vei ned fra Cerro Negro.
Gokstadskipet

Skipet

Dendrokronologiske prøver viser at skipet ble bygget ca. 890 e.Kr., og ble lagt ned i haugen ca. 10 år etter. Skipet består hovedsakelig av eik. Det er 23,8 m langt og 5,2 m bredt med 16 årepar. Seilet kan ha vært inntil 110 m² stort, og sannsynligvis laget av vadmel. Skipets toppfart er anslått til 12 knop.
Pr 2019 er skipet i en tilstand av forfall.
Tetrametylammoniumhydroksid

Helsefare

TMAH er en sterk base og den er etsende dersom den kommer i kontakt med huden og øynene.  Stoffet kan kan lamme muskler og nerver og kan være dødelig selv i mindre doser.
Dirty Love

Handling

Rebecca (McCarthy) finner kjæresten Richard (Victor Webster) til sengs med en annen kvinne. Hun blir naturligvis lei seg på grunn av dette, og blir sammen med en magiker, så en Woody Allen-imitator og siden en mann som kan gjøre uvanlige ting med store fisker. Hun greier imidlertid ikke å oppfatte at mannen hun burde være sammen med er sin gode venn John (Eddie Kaye Thomas). Rebecca har også to kompiser, Carrie (Kim Heskin) og Michelle (Carmen Electra).
Johan Henrik Schrøter d.y.

Familie og yrke

Han var sønn av omgangsskolelærer Ole Jespersen og jordmor Karen Frederikke Jacobsdatter. Han ble døpt Jespersen, men sløyfet dette navnet. Faren var uekte sønn av sogneprest og folkeminnesamler Johan Henrik Schrøter; viste seg som en boklig og praktisk evnerik mann; og fikk attest fra amtmann Christian Pløyen som egnet som lærer etter noen års skolegang i Tórshavn. Søsteren Ellen (Eline) giftet seg med bonde Daniel Johan Lisberg (Dánjal Johan í Smiðjuni) i Fámjin, så Johan Henrik Schrøter ble grandonkel til Jens Olivur Lisberg, som heiste Færøyenes flagg for første gang.
Han gikk i lære hos en handelsmann i København, vendte tilbake til Færøyene i 1863, og slo seg ned som landhandler, fiskebåtreder og bonde i Hvalba. Han giftet seg i 1869 med Elisabeth Christine Poulsen fra samme bygd. Paret fikk åtte barn. I 1898 ble Schrøter utnevnt til sysselmann på Sandoy med bolig på Sandur.

Politisk arbeid

Schrøter var innvalgt på det færøyske Lagtinget fra Suðuroy 1873–1881, fra Suðurstreymoy 1881–1885, igjen fra Suðuroy 1885–1901 og til sist fra Sandoy 1901–1905. På denne tiden fantes det ingen politiske partier på Færøyene, men han stod lagtingsmenn av ulik politisk sjattering nært, i første rekke Fríðrikur Petersen, Djóni í Geil og Oliver Effersøe.
Schrøter tok stilling imot Estrup-ministeriet under forfatningsstriden, og ble i 1884 valgt til Folketinget fra Færøyene, som hittil hadde valgt høyremenn i mange år. Bærent Bærentsen og O.P. Effersøe kan ha delt høyrevelgerne mellom seg dette året. Schrøter forfattet et agitasjonsskrift om forfatningsstriden og ble en nær venn av Jens Busk, en av partiets radikale grundtvigianere. Schrøter var også kritisk til det danske embedsmannsveldet på Færøyene. Han tapte valget i 1887 mot høyremannen H.C. Müller, men stilte flere ganger som kandidat, mest kjent imot Thomas Thomsen og Jóannes Patursson.
På slutten av 1800-tallet vokste den færøyske nasjonalbevegelsen frem. I Føringafelag tok Schrøter til orde for færøysk som undervisningsspråk, men var skeptisk til krav om indre selvstyre. Etter systemskiftet fant høyremenn og moderate venstremenn på Færøyene i stor grad sammen, noe som gjenspeiles i at noen av Schrøters fremste støttespillere ved folketingsvalget i 1903 var gamle høyremenn som Fríðrikur Petersen, Ole Jacobsen, Clement Olsen og Søren Müller. I 1903 tapte han for siste gang for Patursson med 10 stemmer, men ville antageligvis ha vunnet om ikke de overveiende konservative velgerne på en av ytterøyene hadde blitt værfaste.
Etter noen dagers sykeleie døde han på amtshospitalet i Tórshavn i 1911.